Grecsó Krisztián: *Anyám első süteménye*

Nyilván mindegyikőtöknek megvan a kedvenc sütije. Nekem az egyik az isler. Tudjátok, ez egy kerek, lekváros, csokival bevont édesség, cukrászdában gyakran árulják.

Amint a cím is utal rá, egy sütemény, méghozzá isler kerül a történet középpontjába. Ezt próbálja életében először elkészíteni az elbeszélő édesanyja. Aki már sütött süteményt, tudja, hogy az elsőre gyakran nem lesz tökéletes. Így járt az islerrel az anyuka is. Bár külsőre nagyon ínycsiklandó süteményt sikerült alkotnia, ahogy a „hatalmas, feketén izzó napkorong” és „egy óriási, feszített tükrű, ragyogóan fekete csokoládétó” képek érzékeltetik. Az isler íze azonban sajnos mindenkinek csalódást okozott.

Sokkal érdekesebb szerintem arra figyelni, hogy a szereplők hogyan reagálnak a sütemény megkóstolása után.

* *Milyennek találjátok az apa reakcióját? Hogyan oldja fel a csalódását?*
* *Szerintetek miért így reagál?*
* *Mennyiben különbözik a locsolók reakciója az apáétól?*
* *Hogyan változik az anya véleménye a süteményről? Miért csak egy kis idő eltelte után ismeri el kudarcát?*

Jó olvasást!

( A novella Grecsó Krisztián: *Harminc év napsütés* című elbeszéléskötetében található)